  Виталий Пронин  «Италмас» ансамбльлэн концертъёсаз тросэз мыно эктӥсьёсты учкыны. Задор тапыртонъёс, лэйкыт поръян-берганъёс, «Гырлыосын эктон» - ансамбльлэн одӥгез яркыт тодметэз. «Италмасысь» валтӥсь балетмейстер Анжела Иловайская верамъя,  ӵапак та эктонэн йылпумъяськоз юбилей концерт. Озьы ик возьматозы «Балезино тапыртонэз», «Уралочкаез» но трос мукетъёссэ. Нош али артистъёс дугдылытэк волято котькуд номерзэс.- Учкись мае адӟе: сцена вылэ пото чебересь артистъёс но мыло-кыдо экто, ваньмыз капчи, ӝог но синмаськымон адске, - вера Удмуртиысь дано артистка.  - Куддыръя 3 нунал куспын сыӵе зол номер вордске, нош мукетсэ 3 толэзь курадӟиськод кисьматыны. Юбилей концертамы ми возьматомы  «Италмасысь» азьвыл балетмейстеръёслэсьА. Бондаревлэсь, Д. Исуповлэсь, Л. Мамонтовалэсь,В. Подшиваловлэсь постановкаоссэс. Та концертлы мон дасяй выль эктон - «Вятской кадриль» нимаське. Сое уно аръёс талэсь азьло пуктэм вылэм Александр Исупов. Но нокыӵе видеоархив кылемын ӧвӧл, та эктонэз вунэтӥзы ини, утиськемын крезьгурез гинэ. Одӥг видеороликын кӧня ке секундэз гинэ та кадрильлэн вань. Соин ик мон та чебер номерез выльысен пуктоно кариськи. Валамон ини, ачим сямен дасяй. Учкисьёс сое дунъяны быгатозы ни юбилей концертамы. Капчи ӧй вал венгер эктонэз но дасяны. Мон сое, фольклор вылэ пыкиськыса, пуктӥ, чардашлэсь (венгер калык эктонлэсь) таиз юн висъяське. Номермес Венгриын но возьматӥмы, мадьяръёс туж умой пумитазы. Артистъёслы но тунсыко потэ, таӵе эктонэз соослэн быдэстэмзы ӧй вал на.Котькуд удысын шуг-секытъёс тырмо. Куддыр шугъяськисько крезьгур утчаны, малы ке шуоно котькуд гур эктонэ уг пуксьы. Мон кышномурт бере, вылаз ик, балетмейстерын ужасько кыкетӥ арзэ гинэ, соин ик шугъяськисько пиосмурт эктонъёсты дасяны.  Татын мыным юртто эктӥсь воргоронъёсмы. Бадӟым опытэн артистъёслэн пыдъёссы, асьсэос но валатэк, кызьы кулэ, озьы мыно. Соослэсь дэмланъёссэс котьку ик лыдэ басьтӥсько. Воксё бурдъяськисько, соослы кельшо ке дасям эктонъёсмы, малы ке шуоно со артистъёслэн сцена вылэ потэмзы бере ик адӟиське. Нош эктӥсьёс ӝутскем мылкыдын, огшокчемен но задорен тапырто ке, со мылкыд учкисьлы но палаське, залын пукисьёслэн но пыдъёссы вырыны ӧдъяло. Малпасько, юбилей концертамы но озьы ик луоз.Галина Семёнова 0+    